**NOTĂ INFORMATIVĂ**

**la proiectul hotărîrii Guvernului**

**cu privire la modificarea și completarea** **Hotărîrii Guvernului nr. 125 din 06.02.2018 cu privire la Instituţia publică „Centrul de Tehnologii Informaţionale în Finanţe”**

Întru susținerea modificării Hotărîrii Guvernului nr. 125 din 06.02.2018 cu privire la Instituţia publică „Centrul de Tehnologii Informaţionale în Finanţe”, ținem să menționăm următoarele:

Unul din genurile de activitate a IP „CTIF”, preluat de la Î.S. „Vamservinform” este prestarea serviciilor de broker vamal în baza Licenței. Licențierea activității de broker vamal se efectuează în conformitate cu prevederile Legii privind reglementarea prin licențiere a activității de întreprinzător și a Codului Vamal al RM.

Conform prevederilor alin. (2), lit. c) a art.163 din Codul Vamal pentru a primi licența pentru activitatea de broker vamal, persoana juridică trebuie să depună întru asigurarea responsabilității pentru plățile vamale calculate de două milioane de lei sub formă de depozit depus la contul unic al organului vamal sau sub formă de garanție bancară eliberată pe numele organului vamal.

Totodată garantarea obligației vamale prin garanția bancară este prevăzută la plasarea mărfurilor în regim de antrepozit vamal și este reglementată de punctele: 150, 151, 152 din Hotărîrea Guvernului nr. 1140 din 02.11.2005 „Cu privire la aprobarea Regulamentului de aplicare a destinațiilor vamale prevăzute de Codul vamal al Republicii Moldova”.

În prezent, în rezultatul prestării serviciilor de antrepozit vamal la AVP Petricani și AVP Bălți sunt plasate mărfuri în regim de *antrepozit vamal* circa 40 agenți economici, obligațiile vamale a cărora sunt garantate prin garanția bancară depusă de Î.S. „Vamservinform”.

Obținerea garanției bancare poate fi efectuată de la băncile comerciale, cu gajarea de bunuri imobile sau a fluxurilor financiare, rezultate din prestarea serviciilor respective, prin conturile bancare deschise la bancă, care acordă garanția bancară.

Proiectul a fost avizat fără propuneri și obiecții de Ministerul Economiei și Infrastructurii, Cancelaria de Stat.

Centrul de implementare a reformelor, Ministerul Justiției au dat aviz pozitiv în condițiile racordării proiectului la propunerile acestora privind tehnica legislativă, precum și conținutul proiectului, prin revizuirea textului propus spre completare.

În acest context, s-a revizuit proiectul, conform propunerilor parvenite și se propune de modificat subpct. 1) din pct. 11 al Hotărîrii Guvernului nr. 125 din 06.02.2018, prin completarea ultimei propoziții cu cuvintele:***„cu excepția activităților de broker vamal și a celei privind derularea regimului de antrepozit vamal, pentru care se vor deschide conturi bancare în instituțiile financiare”,*** precum și completarea pct. 2 din Statutul Instituţiei publice „Centrul de Tehnologii Informaţionale în Finanţe” aprobat prin Hotărîrea Guvernului nr. 125 din 06.02.2018, cu următorul text: ***„și conturi bancare în instituții financiare pentru obținerea garanțiilor bancare necesare activității de broker vamal și a celei privind derularea regimului de antrepozit vamal.”***.

**Ministrul Finanțelor Octavian Armașu**